ຕອນບ່າຍ ວັນທີ 28 ກໍລະກົດ 2022 ທີ່ຫ້ອງປະຊຸມສະພາປະຊາຊົນແຂວງ (ສພຂ) ໄດ້ຈັດກອງປະຊຸມ ສະຫຼຸບຕີລາຄາການຈັດຕັ້ງປະຕິບັດວຽກງານປະຈໍາ 6 ເດືອນຕົ້ນປີ ແລະ ແຜນການ 6 ເດືອນທ້າຍປີ 2022 ຂອງຄະນະກຳມະການເສດຖະກິດ, ແຜນການ ແລະ ການເງິນ (ຄສຜງ) ໂດຍການເປັນປະທານ ທ່ານ ນາງ ຈັນມະນີ ດວງພາສຸກ ປະທານ ຄສຜງ; ເປັນກຽດເຂົ້າຮ່ວມໂດຍທ່ານ ສົມຈິດ ຫັບລະກອນ ຮອງປະທານຄະນະປະຈໍາສະພາປະຊາຊົນແຂວງ (ຜູ້ຊີ້ນໍາວຽກງານ ຄສຜງ); ມີບັນດາທ່ານປະທານ, ຮອງປະທານຄະນະກໍາການ ສພຂ, ເລຂາທິການ ສພຂ, ຫົວໜ້າ, ຮອງຫົວໜ້າຂະແໜງ ແລະ ພະນັກງານ-ລັດຖະກອນພາຍໃນ ຄສຜງ ເຂົ້າຮ່ວມ.
ທີ່ກອງປະຊຸມໄດ້ຮັບຟັງ ທ່ານ ສຸວັນຟູ ລາວ ຮອງປະທານ ຄສຜງ ຂຶ້ນຜ່ານບົດສະຫຼຸບການຈັດຕັ້ງປະຕິບັດວຽກງານປະຈໍາ 6 ເດືອນຕົ້ນປີ ແລະ ແຜນການ 6 ເດືອນທ້າຍປີ 2022 ຂອງ ຄສຜງ; ຈາກນັ້ນ, ຜູ້ແທນກອງປະຊຸມກໍໄດ້ຜັດປ່ຽນກັນປະກອບຄໍາເຫັນຕໍ່ເນື້ອໃນ ດັ່ງກ່າວເພື່ອປັບປຸງເນື້ອໃນໃຫ້ມີຄວາມອຸດົມສົມບຸນ, ທັງຮັບປະກັນໃຫ້ທິດທາງແຜນການ ມີຄວາມຮັດກຸມ ແລະ ສາມາດນໍາໄປຈັດຕັ້ງປະຕິບັດໃນຕໍ່ໜ້າໄດ້ ຢ່າງມີປະສິດທິພາບ, ປະສິດທິຜົນ.
ໃນໂອກາດດຽວກັນນີ້ ທ່ານ ສົມຈິດ ຫັບລະກອນ ໃຫ້ກຽດໂອລົມຕໍ່ກອງປະຊຸມ ເຊິ່ງກ່ອນອື່ນທ່ານ ກໍໄດ້ກ່າວຍ້ອງຍໍຊົມເຊີຍຕໍ່ຜົນງານທີ່ ຄສຜງ ຍາດມາໄດ້ໃນໄລຍະຜ່ານມາ ແລະ ເພື່ອເປັນທິດໃນການເຄື່ອນໄຫວວຽກງານໃນຕໍ່ໜ້າທ່ານໄດ້ເໜັ້ນໜັກບາງບັນຫາ ເປັນຕົ້ນ: “ສືບຕໍ່ປັບປຸງບັນດາເນື້ອໃນບົດສະຫຼຸບ ປະຈໍາ 6 ເດືອນຕົ້ນປີ ແລະ ແຜນ 6 ເດືອນທ້າຍປີ 2022 ໃຫ້ຖືກຕ້ອງສອດຄ່ອງ ແລະ ພາວະວີໄສ; ເພີ່ມທະວີການຊີ້ນຳ-ນຳພາ ໂດຍສະເພາະດ້ານການເມືອງແນວຄິດໃຫ້ພະນັກງານ-ລັດຖະກອນ ໃນການຄົ້ນຄ້ວາ, ເຊື່ອມຊືມ, ກຳແໜ້ນແນວທາງນະໂຍບາຍຂອງພັກ–ລັດ, ບັນດາກົດໝາຍ ແລະ ບັນດານິຕິກຳຕ່າງໆ ພ້ອມທັງຍົກສູງການກຳແໜ້ນທີ່ຕັ້ງ, ພາລະບົດ, ສິດ ແລະ ໜ້າທີ່ຂອງຄະນະກຳມະການຕົນຢ່າງເລິກເຊີງ; ປັບປຸງແບບແຜນວິທີເຮັດວຽກ ແລະ ເປັນເຈົ້າການຍົກສູງສະຕິຄວາມຮັບຜິດຊອບຕໍ່ໜ້າທີ່ການເມືອງຂອງຕົນ ໂດຍອີງໃສ່ທີ່ຕັ້ງ, ພາລະບົດບາດ ແລະ ຂອບເຂດສິດໜ້າທີ່ ຂອງຄະນະກຳມະການທີ່ກຳນົດໄວ້ໃນກົດໝາຍ ວ່າດ້ວຍສະພາປະຊາຊົນແຂວງ; ເພີ່ມທະວີຄວາມສາມັກຄີພາຍໃນໃຫ້ແໜ້ນແຟ້ນ; ເອົາໃຈໃສ່ຕິດຕາມ, ກວດກາ, ປະເມີນຜົນການຈັດຕັ້ງປະຕິບັດວຽກງານ ຂອງພະນັກກງານ-ລັດຖະກອນ ພາຍໃນຄະນະກໍາມະການ ແລະ ເປັນເຈົ້າການປະສານສົມທົບ ແລະ ຊຸກຍູ້ບັນດາຂະແໜງການຂອງແຂວງ ໃນການກະກຽມ ແລະ ດຳເນີນກອງປະຊຸມສະໄໝສາມັນ ເທື່ອທີ 3 ທີ່ຈະໄຂຂຶ້ນມໍໆນີ້”.
ພາບ-ຂ່າວ: ນາງ ສຸກສົມພອນ ແກ້ວແສງພະຈັນ